Die Jet Propulsion Laboratory (JPL) is 'n federale befondsde navorsing- en ontwikkelingsentrum en NASA-veldsentrum in die stad Pasadena in Kalifornië, Verenigde State. JPL, wat in die 1930's gestig is, word deur NASA besit en deur die nabygeleë California Institute of Technology (Caltech) bestuur. Die laboratorium se primêre funksie is die konstruksie en bedryf van planetêre robotruimtetuie, alhoewel dit ook Aardbaan- en sterrekunde-sendings uitvoer. Dit is ook verantwoordelik vir die bedryf van NASA se Diepruimtenetwerk. Van die laboratorium se groot aktiewe projekte is die Mars 2020-sending, wat die Perseverance-verkenningstuig en die Ingenuity Mars-helikopter insluit; die Mars-wetenskaplaboratoriumsending, insluitend die Curiosity-verkenningstuig; die InSight-lander (binne-eksplorasie met behulp van seismiese ondersoeke, geodesie en hittevervoer); die Mars-verkenningstuig; die Juno-ruimtetuig wat om Jupiter wentel; die SMAP- satelliet vir grondoppervlakvogmonitering; die NuSTAR X-straalteleskoop; en die komende Psyche asteroïde-wentelaar. Dit is ook verantwoordelik vir die bestuur van die JPL Kleinliggaam-databasis, en verskaf fisiese data en publikasielyste vir alle bekende klein Sonnestelsel-liggame.